IVL ปิดดีลเทคฯโรงงาน PET ชนิดพิเศษในเยอรมนี อัพเกรดศักยภาพการแข่งขัน-เข้าถึงลูกค้าทั่วโลก
IVL ปิดดีลเทคฯโรงงาน PET ชนิดพิเศษในเยอรมนี อัพเกรดศักยภาพการแข่งขัน-เข้าถึงลูกค้าทั่วโลก
5 มี.ค. 2562

นายอาลก โลเฮีย ประธานเจ้าหน้าที่บริหารกลุ่ม บริษัท อินโดรามา เวนเจอร์ส จำกัด (มหาชน) หรือ IVL เปิดเผยว่า บริษัทเสร็จสิ้นการเข้าซื้อกิจการบริษัท INVISTA Resins &amp; Fibers GmbH ผู้ผลิตเคมีภัณฑ์ชนิดพิเศษ ซึ่งมีโรงงานตั้งอยู่ที่เมือง Gersthofen ประเทศเยอรมนี มีกำลังการผลิตรวม 282,000 ตันต่อปี และมีพนักงานราว 140 คน
โดยก่อนหน้านี้บริษัทได้ประกาศลงนามในข้อตกลงการซื้อกิจการบริษัท INVISTA Resins &amp; Fibers GmbH เมื่อวันที่ 20 ธันวาคม 2561 การเข้าซื้อกิจการนี้มีความเหมาะสมทางกลยุทธ์และสอดคล้องกับการดำเนินงานของบริษัทที่มุ่งเน้นการเติบโตเพื่อรองรับความต้องการของลูกค้า ด้วยการนำเสนอโซลูชั่นที่มีความแตกต่างทั้งในด้านบรรจุภัณฑ์และเส้นใยสำหรับอุตสาหกรรม ซึ่งจะทำให้บริษัทมีข้อได้เปรียบในการแข่งขัน
รวมทั้งได้รับสิทธิในทรัพย์สินทางปัญญาของ POLYSHIELD PET และ OXYCLEAR Barrier PET ซึ่งเป็นเทคโนโลยีป้องกันการซึมผ่าน (barrier technology) ของบริษัท Invista ในทุกตลาดทั่วโลก POLYSHIELD PET และ OXYCLEAR Barrier PET เป็นแบรนด์ที่เป็นที่ยอมรับเป็นอย่างดีในตลาด สำหรับผลิตบรรจุภัณฑ์ที่สามารถป้องกันการซึมผ่านของก๊าซอ๊อกซิเจน ซึ่งส่วนใหญ่จะใช้ในอุตสาหกรรมอาหารและเครื่องดื่ม เพื่อยืดอายุการเก็บรักษาของน้ำผลไม้ ไวน์ เบียร์ นม และซอสมะเขือเทศ
ทั้งนี้ในปัจจุบันไอวีแอลเป็นผู้นำตลาดบรรจุภัณฑ์พลาสติก PET ที่มีเทคโนโลยีป้องกันการซึมผ่านของก๊าซอ๊อกซิเจน (oxygen barrier) ในอเมริกาเหนือ บริษัทได้เริ่มต้นเข้าสู่ธุรกิจนี้ในปี 2554 ด้วยการเข้าซื้อกิจการของบริษัท Auriga Polymers ในเซาท์แคโรไลนา ประเทศสหรัฐอเมริกา ซึ่งทำให้บริษัทได้รับสิทธิ์ในเทคโนโลยีเม็ดพลาสติกที่มีคุณสมบัติป้องกันการซึมผ่านของก๊าซอ๊อกซิเจนในตลาดอเมริกา  การเข้าซื้อกิจการในครั้งนี้จะช่วยเพิ่มความสามารถในการตอบสนองต่อความต้องการที่เพิ่มขึ้นของเม็ดพลาสติกที่มีคุณสมบัติป้องการการซึมผ่าน และเข้าถึงทั้งลูกค้าเดิมและลูกค้าใหม่ทั่วโลก
“นี่เป็นก้าวที่สำคัญที่ช่วยเร่งการปฏิรูปธุรกิจ เราพร้อมที่จะคว้าโอกาสระดับโลกและสร้างมูลค่าสูงสุดให้กับลูกค้าและผู้ถือหุ้นของเรา เรามีความยินดีอย่างยิ่งที่ได้ต้อนรับทีม Invista เข้าสู่ครอบครัวอินโดรามา เวนเจอร์ส และหวังว่าจะสร้างการเติบโตของแบรนด์ POLYSHIELD PET และOXYCLEAR Barrier PET อย่างเต็มศักยภาพ”นายอาลก กล่าว